Kwittanza 2018: Baġit Ġenerali tal-UE – Il-Kunsill Ewropew u l-Kunsill Kumitat għall-Kontroll tal-Baġit Deċiżjoni tal-Parlament Ewropew tat-13 ta' Mejju 2020 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2018, Taqsima II – Il-Kunsill Ewropew u l-Kunsill (2019/2057(DEC)) Il-Parlament Ewropew, – wara li kkunsidra l-baġit ġenerali tal-Unjoni Ewropea għas-sena finanzjarja 2018, – wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2018 (COM(2019)0316 – C9-0052/2019), – wara li kkunsidra r-rapport annwali tal-Kunsill għall-awtorità ta' kwittanza dwar il-verifiki interni mwettqa fis-sena 2018, – wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2018, flimkien mar-risposti tal-istituzzjonijiet, – wara li kkunsidra d-dikjarazzjoni ta' assigurazzjoni dwar l-affidabbiltà tal-kontijiet u l-legalità u r-regolarità li fuqhom huma bbażati l-kontijiet, ipprovduta mill-Qorti tal-Awdituri għas-sena finanzjarja 2018 skont l-Artikolu 287 tat-Trattat dwar il-Funzjonament tal-Unjoni Ewropea, – wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002, u b'mod partikolari l-Artikoli 55, 99, 164, 165 u 166 tiegħu, – wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikoli 59, 118, 260, 261 u 262 tiegħu, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għall-Affarijiet Kostituzzjonali, – wara li kkunsidra r-rapport tal-Kumitat għall-Kontroll tal-Baġit (A9-0038/2020), Jiddifferixxi d-deċiżjoni tiegħu dwar l-għoti ta' kwittanza lis-Segretarju Ġenerali tal-Kunsill għall-implimentazzjoni tal-baġit tal-Kunsill Ewropew u tal-Kunsill għas-sena finanzjarja 2018; Jippreżenta l-kummenti tiegħu fir-riżoluzzjoni t'hawn taħt; Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lill-Kunsill Ewropew, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L). Riżoluzzjoni tal-Parlament Ewropew tal-14 ta' Mejju 2020 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2018, Taqsima II – Il-Kunsill Ewropew u l-Kunsill (2019/2057(DEC)) Il-Parlament Ewropew, – wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2018, Taqsima II – Il-Kunsill Ewropew u l-Kunsill, – wara li kkunsidra r-Rakkomandazzjoni tal-Ombudsman Ewropew fil-każ 1069/2019/MIG dwar l-isponsorship tal-Presidenza tal-Kunsill tal-Unjoni Ewropea, – wara li kkunsidra r-Rapport Speċjali tal-Ombudsman Ewropew fl-inkjesta strateġika OI/2/2017/TE dwar it-trasparenza tal-proċess leġiżlattiv tal-Kunsill, – wara li kkunsidra r-riżoluzzjoni tiegħu tas-17 ta' Jannar 2019 dwar l-inkjesta strateġika OI/2/2017 tal-Ombudsman Ewropew dwar it-trasparenza tad-diskussjonijiet leġiżlattivi fil-korpi preparatorji tal-Kunsill tal-UE, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għall-Affarijiet Kostituzzjonali, – wara li kkunsidra r-rapport tal-Kumitat għall-Kontroll tal-Baġit (A9-0038/2020), A. billi, fil-kuntest tal-proċedura ta' kwittanza, l-awtorità tal-kwittanza tixtieq tisħaq fuq l-importanza partikolari li tissaħħaħ aktar il-leġittimità demokratika tal-istituzzjonijiet tal-Unjoni billi jittejbu t-trasparenza u l-obbligu ta' rendikont, u jiġi implimentat il-kunċett ta' bbaġitjar abbażi tal-prestazzjoni u governanza tajba tar-riżorsi umani; Jinnota b'sodisfazzjon li fir-rapport annwali tagħha għall-2018, il-Qorti tal-Awdituri ("il-Qorti") ma identifikat l-ebda dgħufija sinifikanti rigward is-suġġetti awditjati b'rabta mar-riżorsi umani u l-proċeduri ta' akkwist għall-Kunsill Ewropew u l-Kunsill; Jinnota l-konklużjoni tal-Qorti li l-pagamenti kollha kemm huma għas-sena li ntemmet fil-31 ta' Diċembru 2018 għan-nefqa amministrattiva tal-Kunsill kienu ħielsa minn żbalji materjali u li s-sistemi ta' superviżjoni u kontroll eżaminati kienu effikaċi; Jiddispjaċih, bħala osservazzjoni ġenerali, li l-Kapitolu 10, 'Amministrazzjoni', tar-Rapport Annwali 2018 tal-Qorti għandu kamp ta' applikazzjoni u konklużjonijiet pjuttost limitati, minkejja l-fatt li l-Intestatura 5, 'Amministrazzjoni', tal-Qafas Finanzjarju Pluriennali titqies li hija ta' riskju baxx; Jinnota li l-Qorti għażlet kampjun ta' 45 tranżazzjoni li jikkorrispondu għall-Intestatura 5 'Amministrazzjoni' tal-Qafas Finanzjarju Pluriennali għall-istituzzjonijiet u l-korpi kollha tal-Unjoni; jinnota li l-kampjun tfassal biex ikun rappreżentattiv tal-firxa ta' nfiq fl-ambitu tal-Intestatura 5, li tirrappreżenta 6,3 % tal-baġit tal-Unjoni; jinnota li l-ħidma tal-Qorti tindika li n-nefqa amministrattiva għandha riskju baxx; jikkunsidra, madankollu, n-numru ta' tranżazzjonijiet magħżula b'rabta mal-'istituzzjonijiet l-oħra' bħala mhux suffiċjenti u jitlob lill-Qorti żżid l-għadd ta' tranżazzjonijiet li għandhom jiġu eżaminati tal-inqas b'10 %; Jiddispjaċih li t-talba biex il-baġit tal-Kunsill Ewropew u tal-Kunsill jiġi sseparat f'baġit wieħed għal kull istituzzjoni, magħmula mill-Parlament f'riżoluzzjonijiet preċedenti ta' kwittanza, ma ġietx ikkunsidrata; jistieden lill-Kunsill biex jissepara l-baġit b'dak il-mod għal raġunijiet ta' trasparenza u biex itejjeb l-obbligu ta' rendikont u l-effiċjenza tan-nefqa għaż-żewġ istituzzjonijiet; Jinnota li, fl-2018, il-Kunsill kellu baġit globali ta' EUR 572 854 377 (meta mqabbel ma' EUR 561 576 000 fl-2017), b'rata globali ta' implimentazzjoni ta' 91,9 % (meta mqabbla ma' 93,8 % fl-2017); jinnota żieda fil-baġit ta' EUR 11,3-il miljun, ekwivalenti għal 2,0 %, meta mqabbel ma' żieda ta' 3 % fl-2017 u 0,6 % fl-2016; Jilqa' bi pjaċir il-ġestjoni finanzjarja tajba u prudenti tal-Kunsill; jirrikonoxxi l-evoluzzjoni tal-baġit tal-Kunsill minn baġit ta' EUR 634 miljun fl-2010 għal baġit ta' EUR 573 miljun fl-2018, tnaqqis ta' 9,63 %; Jinnota li l-approprjazzjonijiet riportati mill-2018 għall-2019 ammontaw għal total ta' EUR 56 599 584, ekwivalenti għal 10,7 % (meta mqabbel ma' EUR 60 576 175 jew 11,5 % fl-2017), prinċipalment minn kategoriji bħas-sistemi tal-kompjuter (EUR 18,3-il miljun), il-bini (EUR 16,0-il miljun) u l-interpretazzjoni (EUR 11,9-il miljun); jinnota l-approprjazzjonijiet ikkanċellati fl-2018 ta' EUR 46 348 862 (meta mqabbla ma' EUR 35 025 789 fl-2017); ifakkar lill-Kunsill li r-riporti huma eċċezzjonijiet għall-prinċipju tal-annwalità u għandhom jirriflettu l-ħtiġijiet attwali u, għaldaqstant, jistieden lill-Kunsill isaħħaħ l-isforzi tiegħu biex jevita sovrastimi tal-baġit; Jinnota għal darb'oħra r-rata baxxa ta' implimentazzjoni għall-ispejjeż tal-ivvjaġġar tad-delegazzjonijiet b'impenn ta' EUR 11,1-il miljun meta mqabbel ma' baġit finali, inklużi r-riallokazzjonijiet interni, ta' EUR 22,3 miljun; jinnota li, billi l-Istati Membri kellhom jirrimborżaw l-ammonti mhux użati mis-snin preċedenti, il-Kunsill impenja biss EUR 11,1-il miljun għall-pagamenti sussegwenti; jistieden lill-Kunsill jinforma lill-Parlament dwar il-kisbiet li ntlaħqu b'rabta ma' politika negozjata mal-Istati Membri biex tissolva din il-kwistjoni li ilha pendenti żmien twil; Jagħraf li l-għadd ta' postijiet tax-xogħol inklużi fit-tabella tal-persunal għall-2018 ġie stabbilit għal 3 031 post (meta mqabbel ma' 3 027 post fl-2017); jinnota li fl-2018 ġew irreklutati 137 persuna (74 uffiċjal permanenti u 63 aġent temporanju) u li matul is-sena telqu 184 persuna (154 uffiċjal permanenti u 30 aġent temporanju) u li bħala riżultat ta' dan kien hemm tnaqqis nett ta' 47 post okkupat, li kien il-kawża ewlenija għat-tnaqqis fl-infiq ta' EUR 18,8-il miljun għall-partita tal-baġit iddedikata għat-tabella tal-persunal; Jirrikonoxxi ż-żieda fl-ammont ta' xogħol espress fl-għadd totali ta' laqgħat ta' 7 733 fl-2018 meta mqabbel ma' 6 338 fl-2010; jinnota indikatur kwantitattiv ieħor tal-attivitajiet bħall-għadd ta' atti legali ppubblikati fil-Ġurnal Uffiċjali li laħaq l-1 210 atti legali ppubblikati fl-2018 meta mqabbel ma' 825 fl-2010; Jilqa' l-isforzi tal-Kunsill fl-implimentazzjoni tal-"Pjan ta' Azzjoni għal Segretarjat Ġenerali tal-Kunsill (SĠK) aktar dinamiku, flessibbli u kollaborattiv"; jinnota l-passi biex ikomplu jittejbu l-ġestjoni finanzjarja u l-prestazzjoni tal-Kunsill permezz ta' miżuri bħall-istabbiliment ta' bord konsultattiv tat-tmexxija, l-adozzjoni ta' linji gwida għal qafas ta' ġestjoni ta' proġetti komuni u tat-task force, il-ħolqien ta' task force għar-riorganizzazzjoni u r-rieżami tar-regoli interni wara l-pubblikazzjoni ta' Regolament Finanzjarju ġdid; Jinnota s-sitwazzjoni tal-bini tal-Kunsill li rriżultat f'negozjati intensivi fl-2018 mal-awtoritajiet Belġjani, li ma pproċedewx bil-bejgħ tal-erba' plottijiet ta' art maġenb xulxin minkejja l-ftehim dwar il-prezz finali tal-proġett tal-bini Europa; jinnota li l-partijiet waslu għal ftehim dwar soluzzjoni alternattiva li bis-saħħa tiegħu l-prezz inizjali ta' EUR 4 672 944 għall-plottijiet ma kellux għaliex jintefaq; Jesprimi t-tħassib tiegħu dwar l-informazzjoni allarmanti rrappurtata mill-midja dwar il-bini tal-binja l-ġdida Europa; jistieden lill-Kunsill biex jagħmel riċerka bir-reqqa dwar il-kuntrattur ewlieni u l-katina kollha ta' sottokuntratturi (sa 12 skont il-midja), kif ukoll il-kundizzjonijiet tax-xogħol tal-ħaddiema impjegati, u jippreżenta s-sejbiet tiegħu lill-Kumitat għall-Kontroll tal-Baġit tal-Parlament; Jinnota li l-qafas ta' kontroll Intern daħal fis-seħħ fl-1 ta' Novembru 2018 u ġie stabbilit b'ħames komponenti – li huma ambjent ta' kontroll, valutazzjoni tar-riskju, attivitajiet ta' kontroll, attivitajiet ta' informazzjoni u komunikazzjoni u attivitajiet ta' monitoraġġ – u bi 17-il prinċipju u 33 karatteristika oħra bil-ħsieb li jipprovdi aċċertament raġonevoli tal-kisbiet tal-objettivi stabbiliti; Jilqa' l-fatt li, fl-2018, 92 % tar-rakkomandazzjonijiet tal-awditjar intern maħruġa matul is-snin 2015–2017 ġew implimentati jew kienu qegħdin fil-proċess li jiġu implimentati; jinnota li l-programm ta' ħidma annwali għall-awditjar intern tal-2018 huwa bbażat fuq valutazzjoni tar-riskju aġġornata, fid-dawl tar-rieżami tar-reġistri tar-riskju, u ġie implimentat b'mod effikaċi; jinnota l-oqsma li fihom twettqu awditi fl-2018, bħalma huma l-ġestjoni teknika, l-akkwist pubbliku tal-IT, is-servizz legali u l-istrateġija ta' komunikazzjoni; Jinnota li, rigward il-proposta għal ftehim interistituzzjonali ġdid dwar reġistru ta' trasparenza obbligatorju, aċċessibbli f'format li jinqara mill-magni, għar-rappreżentanti ta' interess li jkopru l-Parlament, il-Kunsill u l-Kummissjoni, saru żewġ sessjonijiet ta' negozjati fl-2018 taħt il-Presidenza Bulgara u waħda fl-2019 taħt il-Presidenza Rumena; ifakkar fid-deċiżjoni tat-18 ta' Ġunju 2019 tal-Ombudsman Ewropew (l-Ombudsman) li s-Segretarjat Ġenerali tal-Kunsill għandu jżomm rekord sħiħ ta' kwalunkwe laqgħa li ssir bejn ir-rappreżentanti ta' interess u l-President tal-Kunsill Ewropew u li dan għandu jiġi ppubblikat; jiddispjaċih dwar il-fatt li l-Kunsill għadu ma qabilx mar-reġistru ta' trasparenza minkejja dawk in-negozjati kollha u jistieden lill-Kunsill isegwi n-negozjati biex jintlaħaq eżitu ta' suċċess li finalment se jinkludi lill-Kunsill fir-reġistru; jistieden lill-Kunsill biex juri impenn ġenwin lejn il-prinċipji tat-trasparenza u tal-obbligu ta' rendikont billi jadotta miżuri konkreti u billi jibni fuq l-eżempju stabbilit mill-Presidenza Finlandiża; jistieden lit-trios kollha tal-Presidenza biex ikunu ta' eżempju fit-tmexxija tagħhom billi jirrifjutaw laqgħat ma' lobbisti mhux irreġistrati; Jinnota r-rakkomandazzjoni tal-Ombudsman li l-President tal-Kunsill Ewropew u l-kabinett tal-President jippubblikaw lista sħiħa ta' kull laqgħa ta' lobbisti li ssir; jinsab diżappuntat mill-fatt li l-President il-ġdid tal-Kunsill Ewropew għad irid jimplimenta dik ir-rakkomandazzjoni; jinnota li filwaqt li jidher li l-President tal-Kunsill Ewropew ma jiltaqax ma' ħafna lobbisti, il-prinċipju tat-trasparenza tal-lobbying huwa meqjus importanti; iħeġġeġ lill-President tal-Kunsill Ewropew biex jiżgura li hu u l-kabinett tiegħu jirrifjutaw il-laqgħat kollha ma' lobbisti mhux irreġistrati u jippubblikaw b'mod proattiv lista komprensiva tal-laqgħat ta' lobbying li jsiru; jistieden lis-segretarjat ġenerali tal-Kunsill jiżgura li r-regoli tal-etika li jirregolaw lill-President tal-Kunsill Ewropew jiġu allinjati ma' dawk tal-President tal-Kummissjoni b'tali mod li r-regoli ta' "bibien idur" japplikaw għal tliet snin u tkun meħtieġa approvazzjoni formali għal kwalunkwe rwol ġdid b'rabta mal-attivitajiet tal-Unjoni; Jilqa' l-ħolqien ta' dipartiment tas-servizzi diġitali bħala parti mir-riorganizzazzjoni tas-Segretarjat Ġenerali tal-Kunsill fl-1 ta' Lulju 2018; jinnota li l-programm ta' informazzjoni u ġestjoni huwa mistenni jissemplifika u jiddiġitalizza l-proċessi ewlenin tan-negozju billi jipprovdi sistema kompletament integrata ta' applikazzjonijiet u servizzi, li se tkun aċċessibbli għall-utenti permezz ta' post tax-xogħol diġitali kollaborattiv u sigur għall-persunal, għall-presidenzi u għad-delegati; Jinnota l-kopertura intensiva fil-midja u l-livell partikolarment għoli ta' interess tal-midja fin-negozjati b'rabta mal-ħruġ tar-Renju Unit mill-Unjoni; jilqa' l-iżvilupp kontinwu tas-sit web tal-Kunsill u l-ħidma intensiva biex l-udjenza tiegħu tiżdied fuq il-kanali kollha (żidiet ta' 9 % ta' żjarat fuq is-sit web, 13 % ta' fans fuq Facebook, 26 % ta' segwaċi fuq Twitter u 92 % ta' segwaċi fuq Instagram meta mqabbla mas-sena ta'qabel); jinnota l-ammont għoli ta' laqgħat ta' informazzjoni u konferenzi stampa; jinnota l-pjattaforma tal-kamra tal-aħbarijiet li tippermetti lill-istampa u lill-midja jaraw, jiddawnlowdjaw u jinkorporaw il-produzzjonijiet tal-Kunsill, f'termini kemm ta' ritratti u kemm ta' filmati, bi kwalità ta' riżoluzzjoni għolja; iħeġġeġ aktar l-użu ta' pjattaformi nonproprjetarji ta' netwerks soċjali, b'kunsiderazzjoni speċjali tal-protezzjoni tad-data tal-utenti; Itenni l-appoġġ tiegħu għar-rakkomandazzjonijiet tal-Ombudsman dwar it-trasparenza tad-diskussjonijiet leġiżlattivi fil-korpi preparatorji tal-Kunsill; jitlob lill-Kunsill isaħħaħ l-isforzi tiegħu biex il-proċess leġiżlattiv isir aktar traċċabbli u faċli biex jinqara, biex jiċċentralizza t-trasparenza madwar stadji importanti fil-proċess leġiżlattiv u biex jinnormalizza l-identifikazzjoni u l-pubblikazzjoni, fil-ħin opportun, tal-kontribut tal-Istati Membri f'format li jista' jinqara mill-magni (eż. dikjarazzjonijiet u proposti għal emendi) f'dibattiti leġiżlattivi jew waqt il-laqgħat tal-Kunsill, f'diskussjonijiet preparatorji fil-Kumitat tar-Rappreżentanti Permanenti tal-Kunsill jew fi kwalunkwe korp preparatorju tiegħu; isejjaħ, lill-Kunsill biex iżid l-isforzi ta' trasparenza tiegħu billi, inter alia, jippubblika dokumenti leġiżlattivi tal-Kunsill, jieħu l-minuti b'mod formali waqt il-korpi preparatorji tal-Kunsill biex jirreġistra l-pożizzjonijiet tal-Istati Membri u jippubblika dawk il-minuti, u jagħmel disponibbli aktar dokumenti ta' trilogu f'konformità mar-rakkomandazzjonijiet tal-Ombudsman; jagħraf l-isforzi tal-Kunsill biex itejjeb it-trasparenza permezz ta' bidliet kontinwi fis-sit web tiegħu u l-attivitajiet tat-tim tiegħu ddedikat għat-trasparenza interna; iħeġġeġ lill-Kunsill jintroduċi aktar miżuri sabiex il-politika ta' trasparenza jkollha suċċess u tippermetti lill-pubbliku jsegwi l-proċess leġiżlattiv tal-Unjoni b'faċilità akbar; Ifakkar fil-konklużjonijiet tar-Rapport Speċjali tal-Ombudsman fl-investigazzjoni strateġika OI/2/2017/TE dwar it-trasparenza tal-proċess leġiżlattiv tal-Kunsill, minn Mejju 2018, li sabet li "l-prattiki attwali tal-Kunsill jikkostitwixxu amministrazzjoni ħażina"; ifakkar fid-dokument informali konġunt tal-Belġju, id-Danimarka, l-Estonja, l-Irlanda, il-Latvja, il-Lussemburgu, is-Slovenja, l-Iżvezja u n-Netherlands ta' Ottubru 2019 dwar aktar trasparenza u responsabbiltà tal-Unjoni, li speċifikament jitlob lill-Kunsill biex "iżid it-trasparenza fin-negozjati tat-trilogu permezz ta' pubblikazzjoni sistematika ta' dokumenti importanti leġiżlattivi"; jitlob lill-Kunsill jikkunsidra serjament dawk ir-rakkomandazzjonijiet fl-interess tat-trasparenza u jirrapporta lura għand il-Parlament; Jesprimi t-tħassib serju tiegħu dwar l-informazzjoni rrapportata mill-mezzi tal-midja Ewropej dwar l-isponsorship korporattiv tal-Istati Membri li jkollhom il-Presidenza tal- Unjoni u jirrifletti t-tħassib espress miċ-ċittadini tal-Unjoni u mill-Membri tal-Parlament dwar il-kwistjoni;; ; jirrikonoxxi li l-Istati Membri huma mistennija jiffinanzjaw il-Presidenzi tagħhom u jiddispjaċih li f'dawn l-aħħar snin saret prassi komuni li jsir użu minn sponsorship korporattiv biex jiġu koperti wħud mill-ispejjeż tagħhom f'dan ir-rigward; jinsab imħasseb ħafna dwar il-ħsara possibbli għar-reputazzjoni u r-riskju ta' telf ta' fiduċja li din il-prattika jista' jkollha fuq l-Unjoni, fuq l-istituzzjonijiet tagħha u b'mod speċjali fuq il-Kunsill f'għajnejn iċ-ċittadini tal-Unjoni; jinnota li l-Kunsill jargumenta li l-kwistjoni tal-isponsorships hija r-responsabbiltà unika tal-Istat Membru li jkollu l-Presidenza; huwa tal-istess opinjoni bħall-Ombudsman li l-pubbliku ma jagħmilx distinzjoni bejn il-Presidenza tal-Kunsill u l-Istat Membru li jkollu l-Presidenza; jappoġġja bis-sħiħ il-valutazzjoni u r-rakkomandazzjoni tal-Ombudsman biex il-Kunsill joħroġ gwida lill-Istati Membri dwar il-kwistjoni; barra minn hekk, jirrakkomanda bis-sħiħ li l-Kunsill jipprevedi l-ibbaġitjar tal-Presidenzi; jitlob lill-Kunsill biex iqis bis-serjetà dawk ir-rakkomandazzjonijiet u jirrapporta lura għand il-Parlament; jitlob lill-Kunsill jippreżenta dan it-tħassib lill-Istati Membri, b'mod partikolari lit-trio ta' Presidenzi attwali, biex iqis serjament dawk ir-rakkomandazzjonijiet u jirrapporta lura lill-Parlament; Jitlob li l-kodiċi ta' mġiba għall-President tal-Kunsill Ewropew jiġi allinjat ma' dawk tal-Kummissjoni u tal-Parlament sabiex tiġi assigurata l-approvazzjoni formali għal attivitajiet relatati mal-leġiżlazzjoni tal-Unjoni għal tliet snin wara li jkun telaq mill-Kunsill; Jinsab imħasseb ħafna dwar l-allegazzjonijiet ta' kunflitt ta' interess kontra għadd ta' rappreżentanti tal-Istati Membri involuti fil-proċess ta' teħid ta' deċiżjonijiet ta' politika u baġit ta' livell għoli; jitlob lill-Kunsill jiżgura li r-rappreżentanti tal-Istati Membri li huma soġġetti li jibbenefikaw direttament minn sussidji tal-Unjoni permezz tan-negozji li huma proprjetarji tagħhom ma jipparteċipawx fid-diskussjonijiet u l-votazzjonijiet politiċi jew baġitarji relatati; jitlob ukoll lill-Kunsill jingħaqad mal-Parlament fis-sejħa tiegħu lill-Kummissjoni biex tipproponi proċeduri ġodda ta' awditjar biex titħaffef l-investigazzjoni ta' każijiet urġenti u gravi ta' kunflitt ta' interess u biex tiżgura li l-Parlament jiġi infurmat kif xieraq dwar il-konklużjonijiet tal-awditjar; Jiddispjaċih li l-Kunsill reġa' naqas milli jipprovdi risposti għall-mistoqsijiet bil-miktub li ntbagħtu mill-Parlament, u li s-Segretarju Ġenerali tal-Kunsill ma attendiex is-seduta ta' smigħ organizzata fit-12 ta' Novembru 2019 fil-kuntest tal-kwittanza annwali, li għal darb'oħra jindika nuqqas ta' kooperazzjoni totali min-naħa tal-Kunsill; jisħaq li n-nefqa tal-Kunsill trid tgħaddi minn skrutinju bl-istess mod bħal dik tal-istituzzjonijiet l-oħra u jirrimarka li l-elementi fundamentali ta' skrutinju bħal dan huma stabbiliti fir-riżoluzzjonijiet ta' kwittanza tiegħu tas-snin li għaddew; jirrimarka li l-Parlament huwa l-unika istituzzjoni eletta direttament miċ-ċittadini tal-Unjoni u li r-rwol tiegħu fil-proċedura ta' kwittanza għandha konnessjoni diretta mad-dritt taċ-ċittadini li jkunu infurmati dwar kif qed jintefqu l-flus pubbliċi; Kooperazzjoni futura bejn il-Kunsill u l-Parlament Jinnota li r-rwol tal-Parlament fir-rigward tal-kwittanza baġitarja huwa stipulat fit-Trattat dwar il-Funzjonament tal-Unjoni Ewropea (TFUE), fir-Regolament Finanzjarju u fir-Regoli ta' Proċedura tal-Parlament; Jinnota li, skont l-Artikolu 319 tat-TFUE, il-Parlament, fuq rakkomandazzjoni tal-Kunsill, jagħti l-kwittanza lill-Kummissjoni għall-implimentazzjoni tal-baġit ġenerali tal-Unjoni; jinnota li r-rwol tal-Kunsill huwa rikonoxxut bis-sħiħ bħala istituzzjoni li tagħti rakkomandazzjonijiet fil-proċedura ta' kwittanza; Jenfasizza l-prerogattiva tal-Parlament li jagħti l-kwittanza skont l-Artikoli 316, 317 u 319 tat-TFUE, f'konformità mal-interpretazzjoni u l-prassi tal-lum, jiġifieri li jagħti l-kwittanza b'rabta ma' kull intestatura tal-baġit b'mod separat sabiex jinżammu t-trasparenza u r-responsabbiltà demokratika lill-kontribwenti tal-Unjoni; Huwa tal-fehma li għandha ssir distinzjoni bejn ir-rwoli differenti tal-istituzzjonijiet rispettivi fil-proċedura ta' kwittanza u għalhekk għandu jiġi eskluż rwol ekwivalenti u reċiproku taż-żewġ istituzzjonijiet fil-proċedura annwali ta' kwittanza; Ifakkar fil-fatt li, skont l-Artikoli 316 u 335 tat-TFUE, l-istituzzjonijiet igawdu minn awtonomija amministrattiva u l-infiq tagħhom huwa stabbilit f'partijiet separati tal-baġit; jinnota li, skont l-Artikolu 59 tar-Regolament Finanzjarju, l-istituzzjonijiet huma responsabbli b'mod individwali għall-implimentazzjoni tal-baġits tagħhom; jissottolinja l-importanza li l-istituzzjonijiet jaġixxu b'mod responsabbli u professjonali fl-implimentazzjoni tal-baġits tagħhom; Jinnota li, matul kważi għoxrin sena, il-Parlament żviluppa l-prattika li jagħti l-kwittanza lill-istituzzjonijiet u lill-korpi kollha tal-Unjoni; ifakkar li l-Parlament jagħti kwittanza lill-istituzzjonijiet u lill-korpi tal-Unjoni wara li jikkunsidra d-dokumenti pprovduti u r-risposti mogħtija għall-kwestjonarji bil-miktub, u wara li jisma' lis-segretarji ġenerali tagħhom; jinnota li l-istituzzjonijiet u l-korpi kollha tal-Unjoni jaċċettaw li jipparteċipaw fil-proċedura ta' kwittanza tal-Parlament, ħlief il-Kunsill, li huwa l-unika eċċezzjoni; jiddispjaċih li l-Kunsill irrifjuta li jwieġeb il-mistoqsijiet imressqa mill-Kumitat għall-Kontroll tal-Baġit tal-Parlament fit-12 ta' Novembru 2019; Jilqa' l-fatt li l-Kunsill wera r-rieda tiegħu li jilħaq ftehim mal-Parlament dwar kif jista' jikkoopera fil-proċess ta' kwittanza. Jiddispjaċih li n-nuqqas ta' kooperazzjoni min-naħa tal-Kunsill fil-proċedura ta' kwittanza rriżulta fir-rifjut tal-Parlament li jagħti l-kwittanza lis-Segretarju Ġenerali tal-Kunsill sa mis-sena finanzjarja 2009; Jissottolinja l-ħtieġa ta' Memorandum ta' Qbil bejn il-Kunsill u l-Parlament biex jinstabu soluzzjonijiet għad-diverġenzi fil-fehmiet li ilhom jeżistu bejn il-Kunsill u l-Parlament dwar il-prattika attwali tal-għoti ta' kwittanza; Jilqa' l-fatt li l-kompożizzjoni tat-tim tan-negozjati maħtur dal-aħħar tal-Parlament ġiet approvata; jistieden lit-tim tan-negozjati jiżgura l-konsistenza sħiħa tal-ftehim mal-pożizzjoni kif approvata mill-Kumitat għall-Kontroll tal-Baġit tal-Parlament fi Frar 2020; jistieden lill-Kunsill ikompli n-negozjati mingħajr aktar dewmien żejjed; Jemmen li t-tweġibiet għal għadd ta' mistoqsijiet rikorrenti fil-kwestjonarji li ntbagħtu lill-istituzzjonijiet, il-korpi u l-aġenziji differenti, bħal dawk dwar il-bilanċ bejn il-ġeneri u l-bilanċ ġeografiku, il-kunflitt ta' interess, il-lobbying u l-protezzjoni tal-informaturi, jistgħu possibbilment jiġu inklużi fir-rapport ta' evalwazzjoni dwar il-finanzi tal-Unjoni, imfassal skont l-Artikolu 318 tat-TFUE, sa fejn dawk il-kwistjonijiet għandhom rabta mal-implimentazzjoni tal-baġit; ifakkar fil-fatt li r-rapport imsemmi fl-Artikolu 318 tat-TFUE huwa msemmi b'mod espliċitu fl-Artikolu 319(1) tat-TFUE bħala wieħed mid-dokumenti li għandhom jiġu eżaminati fil-kuntest tal-proċedura ta' kwittanza; Ifakkar fil-fatt li l-istituzzjonijiet u l-korpi kollha huma obbligati, skont ir-Regolament Finanzjarju, jieħdu miżuri xierqa biex jaġixxu skont l-osservazzjonijiet li jakkumpanjaw id-deċiżjoni ta' kwittanza tal-Parlament u jirrappurtaw dwar il-miżuri meħuda fid-dawl ta' dawk l-osservazzjonijiet; jinnota li rifjut minn istituzzjoni li tikkonforma ma' dan ir-rekwiżit, wara li tkun intalbet taġixxi, jista' jagħti lok għal azzjoni għal nuqqas ta' aġir skont l-Artikolu 265 tat-TFUE; Jilqa' d-dikjarazzjonijiet tal-Viċi President innominat Věra Jourová u l-Kummissarju nnominat Johannes Hahn, fis-seduti ta' smigħ tagħhom quddiem il-Parlament, li huma lesti jimpenjaw ruħhom f'din il-kwistjoni sabiex jgħinu biex tinkiseb aktar trasparenza dwar l-implimentazzjoni tal-baġit tal-Kunsill; jirrimarka dwar il-ġurisprudenza tal-Qorti tal-Ġustizzja tal-Unjoni Ewropea dwar id-dritt tal-kontribwenti tat-taxxa u l-opinjoni pubblika li jinżammu infurmati dwar l-użu tad-dħul pubbliku; Iqis li l-impenji ta' dawk il-Kummissarji jikkostitwixxu bidla pożittiva fl-attitudni meta mqabbla mal-pożizzjoni meħuda s'issa mill-Kummissjoni, kif espress fl-ittra tagħha tat-23 ta' Jannar 2014, li fiha ddikjarat li l-Kummissjoni m'għandhiex tkun mistennija tissorvelja l-implimentazzjoni tal-baġits tal-istituzzjonijiet l-oħra; Jitlob lill-Kunsill jissodisfa r-rwol partikolari tiegħu u jagħti rakkomandazzjonijiet dwar il-kwittanza fir-rigward tal-istituzzjonijiet l-oħra tal-Unjoni.
Extracted from TA-9-2020-0090_MT.docx